Ermənistanın Mİ-24 vertolyotunun vurulması (2014)

Erməni helikopterinin vurulması — 12 noyabr 2014-cü il 13:45 radələrində Ağdam rayonunun Kəngərli kəndi yaxınlığında Azərbaycan Silahlı Qüvvələri və Ermənistan Silahlı Qüvvələri arasında baş vermiş hadisə.

 Hadisə 
250px|thumb|left|Vurulan Mi-24 döyüş helikopterinin modeli

Silahlı insident 12 noyabr 2014-cü ildə Ağdam rayonunun Kəngərli kəndi yaxınlığında baş verib. Beləki, qondarma Dağlıq Qarabağ Respublikasına, daha dəqiq desək, Ermənistan Silahlı Qüvvələrinə məxsus 2 ədəd Mi-24 tipli döyüş helikopteri Ağdamın işğal olunmuş Uzundərə adlı poliqonunda keçirilən təlimlər zamanı qəflətən öz səmtini dəyişərək Azərbaycan Silahlı Qüvvələrinin təmas xəttinə doğru döyüş kursuna çıxıb və mövqeləri atəşə tutmağa cəhd ediblər. Nəticədə Azərbaycan Silahlı Qüvvələrində müddətdən artıq hərbi xidmət keçən manqa komadiri İlkin Muradov helikopterlərdən birini İQLA daşınan zenit-raket kompleksi vasitəsi ilə məhv edib. Digər helikopter isə hadisə yerindən uzaqlaşıb. Hadisə nəticəsində Ermənistan Silahlı qüvvələrində xidmət keçən üç nəfər pilot həlak olub. Azərbaycan Respublikasının işğal olunmuş ərazilərində döyüş uçuşları keçirərkən məhv edilən hərbi helikopter Ermənistan Silahlı Qüvvələrinin İrəvan yaxınlığındakı "Erebuni" hərbi aerodurumunda dislokasiya olunan 15-ci helikopter bazasına məxsusdur.

Erməni tərəfinin iddiasına görə, noyabrın 12-də erməni hərbi helikopterinin düşdüyü yerdə 8 saatdan artıq intensiv döyüş davam edib və ermənilər helikopterin düşdüyü yerə yaxınlaşa və üç pilotun cəsədini çıxara bilməyiblər. Azərbaycan Müdafiə Nazirliyinin mətbuat xidmətinin rəhbəri polkovnik Vaqif Dərgahlı isə öz növbəsində bu iddianı inkar edərək bildirib ki, "erməni hərbi helikopterinin vurulduğu ərazidə və qoşunların təmas xəttinin digər istiqamətlərində intensiv döyüşlər getmir", "həmişəki kimi, atəşkəs pozulur". Ermənilər ümid edirdi ki, vurulmuş helikopterin ekipaj üzvlərindən birinin sağ qalması mümkün ola bilər. Azərbaycan Müdafiə Nazirliyinin mətbuat xidmətinin məlumatına görə, helikopter Ağdam rayonunun Kəngərli kəndindən 1700 metr şimal-şərqdə vurulub və Ağdam rayonunun Çəmənli kəndi yaxınlığında, Azərbaycan mövqelərindən 500 metr aralıda Azərbaycan hərbçilərinin nəzarətində olan ərazidə düşüb, hadisə yerinə Azərbaycan Silahlı Qüvvələrinin texnika və şəxsi heyəti göndərilib.

 Reaksiyalar 
 Azərbaycan Respublikası Müdafiə Naziri Zakir Həsənov helikopteri vuran manqa komandiri İlkin Muradovu 3-cü dərəcəli "Hərbi xidmətdə fərqlənməyə görə" medalı və qiymətli hədiyyələr ilə təltif edib. Azərbaycan Respublikası Müdafiə Nazirliyi bundan sonra bu cür hallar təkrarlanarsa adekvat cavabların veriləcəyini açıqlayıb.
 Qondarma Dağlıq Qarabağ Respublikası prezidentinin sözçüsü David Babayan Azadlıq Radiosunun erməni xidmətinə vurulan helikopterdə 3 ekipaj üzvünün öldüyünü təsdiqləyib. O qeyd edib ki, vurulan helikopter hərbi əməliyyat keçirmirmiş. Həmçinin, Ermənistan müdafiə nazirinin sözçüsü Arçrun Ovanisyan isə öz facebook səhifəsində bu insidentə görə Azərbaycanı hədələyib.
 ATƏT-in baş katibi Lamberto Zannier Brüsseldə Avropa Parlamentinin Xarici əlaqələr komitəsində dinləmədə hadisənin münaqişənin kəskin qızışmasına təkan verə biləcəyini söyləyib.

 Populyar mədəniyyətdə 
Əsgərlərin "Vur, komandir vur!" deməsi sosial mediada və KIV-lərdə "partlayış" edib. Bəzi sosial media istifadəçiləri Facebook və Twitter şəbəkələrində əsgərlərin cümləsini #VurKomandirVur heşteqilə şərh ediblər. 2015-ci ildə Bakıda "Vətənin müdafiəsinə hazıram!" mövzusuna aid sərgidə "Vur, komandir, vur" əsəri diqqət çəkən rəsmlərdən biri olmuşdur.

 Həmçinin bax 
 Azərbaycan Silahlı Qüvvələri
 Qarabağ müharibəsi
 Azərbaycan-Ermənistan atışması (2014)
 Azərbaycan Hərbi Hava Qüvvələri

 İstinadlar 

 Xarici keçidlər 

Helikopteri İQLA ilə vurduq 
Ermənilər itkiləri açıqladı 
Azerbaijan downs Armenian helicopter

Kateqoriya:2014-cü ildəki hadisələr
Kateqoriya:12 noyabrdakı hadisələr
Kateqoriya:2014-cü ildə Azərbaycan
Kateqoriya:2014-cü ildə Ermənistan
Kateqoriya:Qarabağ münaqişəsi
Kateqoriya:Helikopter qəzaları
Kateqoriya:Azərbaycanda aviasiya hadisələri